**NAPUTAK O OKVIRNOM SADRŽAJU, MINIMALNOM SKUPU PODATAKA TE NAČINU JAVNE OBJAVE INFORMACIJA O TROŠENJU SREDSTAVA NA MREŽNIM STRANICAMA JEDINICA LOKALNE I PODRUČNE (REGIONALNE) SAMOUPRAVE TE PRORAČUNSKIH I IZVANPRORAČUNSKIH KORISNIKA DRŽAVNOG PRORAČUNA I JEDINICA LOKALNE I PODRUČNE (REGIONALNE) SAMOUPRAVE (NARODNE NOVINE, BROJ 59/23.), (U DALJNJEM TEKSTU: NAPUTAK)**

* **Najčešća pitanja i odgovori -**
1. **Hoće li Ministarstvo financija objavljivati i informacije o trošenju sredstava s računa 631 s kojeg isplaćujemo sredstva za plaće zaposlenika, sredstva za vrednovatelje i neovisne stručnjake putem autorskih honorara i ugovora o djelu te sredstva za putne naloge?**

Ministarstvo financija će, sukladno članku 6. stavku 4. Naputka objavljivati na svojim mrežnim stranicama **isključivo isplate s jedinstvenog računa državnog proračuna** koje se izvršavaju izravno na račune krajnjih primatelja sredstava. Za sve ostale isplate koje se ne izvršavaju izravno s jedinstvenog računa državnog proračuna, pa tako i isplate s računa 631, proračunski i izvanproračunski korisnici državnog proračuna objavljivat će, sukladno Naputku, na svojim mrežnim stranicama.

1. **Hoće li ministarstva i ostali proračunski korisnici koji posluju preko jedinstvenog računa državnog proračuna moći objaviti sami sve podatke ili će izdvajati samo one koji nisu objavljeni na webu Ministarstva financija?**

Proračunski i izvanproračunski korisnici, koji posluju preko jedinstvenog računa državnog proračuna, moći će objavljivati sve podatke o isplatama sredstava izvršene na teret svojih financijskih planova uključujući i podatke o isplatama s jedinstvenog računa državnog proračuna koje će za njih objavljivati Ministarstvo financija. Pritom je važno da proračunski korisnik, koji ispostavlja račun/zahtjev za plaćanje u sustav državne riznice odnosno izvršava plaćanje sa svojih računa, vodi brigu o sadržaju podataka koji će se javno objavljivati, neovisno s kojeg računa se izvršava plaćanje te da posebnu pozornost obrati na klasificirane i zaštićene podatke.

1. **Trebaju li isplate predujmova biti iskazane u informacijama o trošenju sredstava iz proračuna i financijskog plana s obzirom da u knjigovodstvenim evidencijama nisu evidentirane kao rashod ili izdatak (razred 3, 4 ili 5) već su knjižene u okviru skupine 12 Depoziti, jamčevni polozi, potraživanja od zaposlenih te za više plaćene poreze i ostalo?**

Članak 1. Naputka propisuje da su informacije o trošenju sredstava **informacije o isplatama** pravnim i fizičkim osobama primateljima sredstava iz proračuna odnosno financijskog plana svrstanih u Kategoriju 1 i Kategoriju 2, sukladno članku 3. Naputka. S obzirom da se ovdje radi o isplati sredstava predujmom, ista se mora iskazati u izvještaju o isplatama sredstava kako to propisuje Naputak, neovisno o načinu knjigovodstvenog evidentiranja.

1. **Spadaju li primatelji isplata po ugovoru o djelu odnosno autorskom djelu u kategoriju 1 ili 2?**

U Kategoriju 1 primatelja sredstava jer su to fizičke osobe koje isporučuju dobra ili usluge.

1. **Na koji način se iskazuju isplate drugog dohotka (autorski honorar, ugovor o djelu), zbirno ili po svakom primatelju (fizička osoba koja je ostvarila drugi dohodak, državni proračun, HZZO, grad/općina)? U knjigovodstvenim evidencijama drugi dohodak knjiži se u ukupnom iznosu troška. Na bankovnom izvodu isplate doprinosa i poreza evidentirane su u zbrojnom iznosu za sve primatelje toga dana.**

Isplate sredstava temeljem autorskih honorara i ugovora o djelu, a koji se isplaćuju fizičkoj osobi, svrstavaju se u Kategoriju 1 primatelja sredstava za fizičke osobe. Iskazuju se svi podaci, izuzev osobnoga identifikacijskog broja te prebivališta, u razdoblju izvještavanja, uz isplaćeni iznos koji se može iskazati na dva načina:

1. u neto iznosu koji se isplaćuje fizičkoj osobi prema vrsti isplaćenog rashoda (3237 Intelektualne i osobne usluge), dok se isplaćeni porezi i doprinosi iskazuju zasebno u ukupnom iznosu isplate prema vrsti rashoda (3237 Intelektualne i osobne usluge) i primatelju sredstava (HZZO za doprinos za zdravstveno osiguranje, državni proračun te Središnji registar osiguranika za doprinos za mirovinsko osiguranje, proračun JLP(R)S za porez na dohodak),
2. u iznosu ukupnog troška prema vrsti isplaćenog rashoda (3237 Intelektualne i osobne usluge), s napomenom da podatak o iznosu isplate sadržava, osim neto iznosa koji je isplaćen fizičkoj osobi, i isplaćeni porez na dohodak i doprinose (za mirovinsko i obvezno zdravstveno osiguranje) primateljima javnih davanja.
3. **Budući da se nastale obveze prema dobavljačima za robu (u ovom slučaju lijekove) najprije knjiže na zalihe (računski plan 0613), a rashod postaju tek kada se iste utroše, nejasno je kako se na ovaj način može plaćanje računa za obveze prema dobavljačima za materijal (računski plan 232) prilikom plaćanja obveze te javne objave tog podatka u trenutku plaćanja povezati s vrstom rashoda (računski plan 322).**

Naputkom je propisano da se podaci o isplatama iskazuju u izvještajnom razdoblju kada su isplate provedene prema vrsti rashoda/izdatka, a na teret proračuna odnosno financijskog plana obveznika primjene Naputka. To bi značilo da se isplate dobavljaču lijekova iskazuju u mjesecu kada je isplata provedena, neovisno o datumu knjiženja odnosno neovisno o datumu priznavanja rashoda u knjigovodstvenim evidencijama. Iskazuje se ukupan iznos isplate prema vrsti rashoda koji će se teretiti (primjerice 3222 Materijal i sirovine) bez obzira što rashod nije još evidentiran u trenutku plaćanja.

1. **Mišljenja smo da je ispravan način objave plaćenih obveza prema vrsti obveze (računski plan 232), a ne prema vrsti rashoda. Skrećemo pozornost da se ukupna obveza prema dobavljačima za robu sastoji od iznosa vrijednosti robe i iznosa PDV-a te se računi ne plaćaju prema rashodu, već prema ukupnoj obvezi.**

Naputak propisuje da se javno objavljuju informacije o isplati odnosno trošenju sredstava, između ostalog, prema vrsti rashoda/izdatka. Ukupnu isplatu čini ukupan iznos računa isplaćen dobavljaču u visini vrijednosti isporučenih roba i usluga uvećanoj za iznos PDV-a. Navedeni iznos objavljuje se kao podatak o trošenju sredstava prema vrsti rashoda/izdatka neovisno o tome što će se u knjigovodstvenim evidencijama, kod proračunskih korisnika obveznika PDV-a, na teret rashoda iskazati ukupan iznos računa umanjen za iznos pretporeza koji se evidentira na teret potraživanja.

1. **Sukladno Naputku za fizičke osobe iz Kategorije 1 objavljuje se samo NAZIV. Zatim piše da se za maloljetne fizičke osobe iz Kategorije 1 ne objavljuje niti naziv. Mi ih u (u našem programu) tretiramo kao Kategoriju 2 tj. iznos isplate prikazujemo u ukupnom iznosu po kontu (vrsti rashoda). I korisnicima dajemo uputu da ih stave u Kategoriju 2.**

Ako su primatelji iz Kategorije 1 maloljetne osobe, primjerice ako su isti korisnici stipendija, objavljuje se pojedinačni iznos isplate za svaku maloljetnu osobu. Umjesto imena i prezimena, kao što je to slučaj za druge fizičke osobe iz Kategorije 1, potrebno je navesti da se radi o zaštićenom podatku (upisati primjerice GDPR, zaštićeni podatak i sl.). Navedene isplate ne svrstavaju se u Kategoriju 2.

1. **Što se tiče TAJNIH podataka, njih treba prikazivati u ukupnom iznosu? Ili te iznose treba izostaviti s izvješća?**

Tajni, klasificirani podaci izostavljaju se iz izvješća i oni se ne objavljuju niti u pojedinačnom niti u zbirnom iznosu.

1. **Mislite da moramo na izvješću ispisati i oznaku KATEGORIJE primatelja?**

Ne, ovaj podatak nije obavezan sukladno Naputku i iz načina objave isplaćenog iznosa bit će vidljivo na koju kategoriju primatelja se isplata odnosi.

1. **Na koji način primjenjivati Naputak kod računa s PDV-om koji se priznaje kao pretporez? Koji iznos/račun (konto) objaviti kao informaciju o trošenju sredstava u ovom slučaju?**
* **Npr: račun dobavljača od 125,00 €, osnovica: 100,00 €, PDV 25,00 €**
* **Isplata: 125,00 €**
* **Evidencija po računima ekonomske klasifikacije: 100,00 € - račun klase 3 ili 4 duguje; 25,00 € - potraživanje za pretporez, račun 1242 duguje; 125,00 € - obveza prema dobavljaču potražuje**

Iskazuje se ukupan iznos isplaćen dobavljaču (125,0 eura) prema vrsti rashoda na koju se račun odnosi, bez obzira na knjiženja u knjigovodstvenim evidencijama.

1. **Kako objaviti podatak u slučaju računa s prijenosom porezne obveze?**
* **Npr. račun dobavljača od 100 €, prijenos porezne obveze – PDV: 25,00 €**
* **Isplata: 100,00 €**
* **Evidencija po računima ekonomske klasifikacije:**
* **125,00 € - račun klase 3 ili 4 duguje**
* **25,00 € - obveza za PDV, račun 2392 potražuje**
* **100,00 € obveza prema dobavljaču potražuje**

Iskazuje se iznos isplaćen dobavljaču (100,0 eura) bez obzira na knjiženja u knjigovodstvenim evidencijama.

1. **Da li i kako objaviti isplatu PDV-a po obračunu? Koji konto ekonomske klasifikacije? Primatelj državni proračun? Kod te transakcije nema troška; knjiženjem obračuna PDV-a zatvaraju se konta potraživanja i obveze za PDV po ulaznim/izlaznim računima te se stvara eventualno obveza za PDV po obračunu a isplatom se ta obveza zatvara.**

S obzirom da se u ovom slučaju rashod ne evidentira u izvršenju državnog proračuna, isplata PDV-a po obračunu se ne objavljuje.

1. **Kako objaviti podatke vezane za isplatu plaća službenicima i namještenicima? Neto plaće isplaćuju se na račune službenika/namještenika. Treba li prikazati svaku isplatu po primatelju pojedinačno ili sumarno za sve primatelje, bez objave podataka o primatelju (ime i prezime, OIB, prebivalište)?**

Isplata plaća službenicima i namještenicima svrstava se u Kategoriju 2 primatelja sredstava za koju je propisano da se podatak o isplati objavljuje u ukupnom iznosu po vrsti rashoda/izdatka (za sve primatelje zajedno) na razini odjeljka ekonomske klasifikacije računskog plana bez objave podataka o primatelju.

1. **Kako objaviti podatak o isplati obveza za poreze i doprinose iz i na plaće? Porezi i doprinosi se uplaćuju na račune fondova, u državni proračun ili na prolazne račune (porezi) a evidentiraju se kao bruto plaća – 3111 ili doprinos za zdravstveno osiguranje 3132. Treba li navesti podatke o primatelju?**

Podaci vezani za isplatu plaće za obveznike primjene Naputka mogu se objaviti na dva načina:

1. 3111 Plaća za redovan rad (ukupan iznos bruto plaće koji uključuje neto plaću zaposleniku, doprinose za mirovinsko osiguranje te porez na dohodak) – zbirno za sve zaposlenike obveznika primjene Naputka u izvještajnom razdoblju (mjesečno) te 3132 Doprinosi za obvezno zdravstveno osiguranje (ukupan iznos isplaćenih doprinosa) - zbirno za sve zaposlenike korisnika u izvještajnom razdoblju (mjesečno) za primatelja sredstava (HZZO),
2. 3111 Plaća za redovan rad (ukupan iznos bruto plaće koji uključuje neto plaću zaposleniku, doprinose za mirovinsko osiguranje te porez na dohodak) - zbirno za sve zaposlenike obveznika primjene Naputka u izvještajnom razdoblju (mjesečno) te 3132 Doprinosi za obvezno zdravstveno osiguranja (ukupan iznos isplaćenih doprinosa) - zbirno za sve zaposlenike korisnika u izvještajnom razdoblju (mjesečno), bez navođenja primatelja sredstava.
3. **U koju kategoriju primatelja spadaju osobe koje primaju naknadu za članstvo u predstavničkim i izvršnim tijelima?**

Isplate naknada za rad članovima predstavničkih i izvršnih tijela, upravnih vijeća i ostale slične naknade za rad uključuju se u Kategoriju 2 primatelja sredstava.

1. **Isplate zaposlenicima (plaće, dnevnice i ostala primanja radnika):**

**ukoliko je primatelj zaposlenik izostavlja li se isplata iz objave ili se svrstava sumarno u Kategoriju 2 (ostale fizičke osobe)?**

**Svrstavaju li se davanja državi s osnove isplate zaposlenicima u Kategoriju 1? (npr. doprinosi za obvezno zdravstveno  osiguranje prikazuje se kao isplata Hrvatskom zavodu za zdravstveno osiguranje?)**

Isplate zaposlenicima sukladno Naputku uključuju se u Kategoriju 2 primatelja sredstava. Navedene isplate zaposlenicima uključuju: plaće za zaposlene (bruto iznos) i ostala materijalna prava koja se ostvaruju temeljem kolektivnih ugovora (dnevnice i naknade troškova službenih putovanja, božićnica, regres, otpremnina i drugo).

Ako se radi o isplati plaće, doprinosi za mirovinsko osiguranje i porez na dohodak bit će uključeni u vrstu rashoda 3111 Plaća za redovan rad, koja se objavljuje u ukupnom bruto iznosu zbirno za sve zaposlenike obveznika primjene Naputka u razdoblju izvještavanja (mjesečno), bez objave podataka o primatelju sredstava.

Isplata doprinosa za obvezno zdravstveno osiguranje, koji se iskazuje na vrsti rashoda 3132 Doprinosi za obvezno zdravstveno osiguranje, može se objaviti na dva načina i to: u ukupnom iznosu zbirno za sve zaposlenike obveznika primjene Naputka u izvještajnom razdoblju (mjesečno), s naznakom primatelja sredstava (HZZO), odnosno u ukupnom iznosu isplaćenih sredstava zbirno za sve zaposlenike obveznika primjene Naputka, bez navođenja primatelja sredstava (HZZO).

1. **Isplate fizičkim osobama preko uputnice FINA-e, je li primatelj FINA ili je primatelj krajnja fizička osoba kojoj će FINA vrlo vjerojatno uplatiti sredstva?**

U ovom slučaju je primatelj sredstava fizička osoba, a ne FINA koja je samo posrednik u isplati. Navedeno znači da obveznik primjene Naputka na svojim mrežnim stranicama ne navodi FINA-u kao primatelja sredstava, nego navodi krajnjeg primatelja sredstava vodeći pri tome računa je li isti razvrstan u Kategoriju 1 ili Kategoriju 2.

1. **Isplate fizičkim osobama članovima revizijskih i nadzornih odbora kroz ugovor o djelu, dio isplate koji ide fizičkoj osobi se prikazuje u Kategoriju 1 s GDPR-om na OIB i Sjedište/Prebivalište? Doprinosi su isplate pravnoj osobi u Kategoriji 1?**

Isplata članovima revizijskih i nadzornih odbora iskazuje se kao isplata iz Kategorije 2, prema vrsti rashoda (3291 Naknade za rad predstavničkih i izvršnih tijela povjerenstava i slično) odnosno u zbirnom iznosu za sve primatelje, bez objave osobnih podataka fizičkih osoba primatelja u izvještajnom razdoblju (ukupni trošak koji uključuje neto naknadu te doprinose za mirovinsko i obvezno zdravstveno osiguranje i porez na dohodak ako se isti obračunavaju).

Napominjemo da se kod ugovora o djelu, ako se radi o isplati naknade za isporučenu robu, radove ili uslugu, podaci objavljuju kako je navedeno u odgovoru na pitanje broj 5.

1. **Je li potrebno u tražilici omogućiti pretragu po svim atributima minimalnog seta podataka? Je li potrebno omogućiti pretragu po mjesecu i godini, ili je potrebno samo po godini?**

Sukladno Naputku informacije o trošenju sredstava moraju biti lako dostupne, pretražive i strojno čitljive. Nadalje, Naputkom je propisan minimalni skup podataka koji je potrebno javno objaviti, ali nije propisano kako će se isti prikazivati na mrežnim stranicama obveznika primjene Naputka odnosno na koji način će se moći pretraživati objavljeni podaci. Također, Naputkom je propisano da se informacije o trošenju sredstava moraju objavljivati najmanje jednom mjesečno te smo mišljenja da je potrebno omogućiti pretragu objavljenih informacija po godini i po mjesecu.